CELEX: 52016PC0614
Language: sk
Date: 2016-09-22
Title: Návrh ROZHODNUTIE RADY, ktorým sa stanovuje pozícia, ktorá sa má v mene Európskej únie zaujať v Generálnej rade Svetovej obchodnej organizácie, pokiaľ ide o žiadosť Spojených štátov o výnimku WTO, ktorá má Spojeným štátom umožniť poskytovať preferenčné zaobchádzanie oprávneným výrobkom s pôvodom v Nepále

EURÓPSKA KOMISIA
            V Bruseli22. 9. 2016
            COM(2016) 614 final
            2016/0294(NLE)
            Návrh
            ROZHODNUTIE RADY,
            ktorým sa stanovuje pozícia, ktorá sa má v mene Európskej únie zaujať v Generálnej rade Svetovej obchodnej organizácie, pokiaľ ide o žiadosť Spojených štátov o výnimku WTO, ktorá má Spojeným štátom umožniť poskytovať preferenčné zaobchádzanie oprávneným výrobkom s pôvodom v Nepále
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Cieľom tohto návrhu je stanoviť pozíciu, ktorú má Európska únia zaujať v Generálnej rade Svetovej obchodnej organizácie (ďalej len „WTO“), pokiaľ ide o žiadosť Spojených štátov o výnimku WTO, a umožniť tak Európskej únii podporiť túto žiadosť o výnimku.
            
            
               Vyhovenie žiadosti USA o udelenie výnimky WTO by Spojeným štátom umožnilo poskytovať preferenčné zaobchádzanie oprávneným výrobkom s pôvodom v Nepále dovezeným na colné územie Spojených štátov do 31. decembra 2025.
            
            
               •Súlad s existujúcimi ustanoveniami v tejto oblasti politiky
            
            
               Neuvádza sa.
            
            
               •Súlad s ostatnými politikami Únie
            
            
               Neuvádza sa.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada na návrh Komisie alebo vysokého predstaviteľa Únie pre zahraničné veci a bezpečnostnú politiku prijme rozhodnutie, ktorým sa určuje pozícia, ktorá sa má prijať v mene Európskej únie. Udelenie výnimky, aby Spojené štáty mohli poskytovať preferenčné zaobchádzanie oprávneným výrobkom s pôvodom v Nepále, patrí do rozsahu pôsobnosti tohto ustanovenia, keďže rozhodnutie prijíma orgán zriadený medzinárodnou dohodou (Generálna rada WTO alebo Konferencia ministrov WTO), ktorá má vplyv na práva a povinnosti Európskej únie.
            
            
               •Subsidiarita (v prípade inej ako výlučnej právomoci)
            
            
               Neuvádza sa.
            
            
               •Proporcionalita
            
            
               Neuvádza sa.
            
            
               •Výber nástroja
            
            
               Neuvádza sa.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
         
         
            
               Neuvádza sa.
            
            
               4.VPLYV NA ROZPOČET
            
            
               Neuvádza sa.
            
            
               5.ĎALŠIE PRVKY
            
            
               Komisia bude poverená zaujať v mene Európskej únie pozíciu na podporu žiadosti Spojených štátov o výnimku WTO v rozsahu potrebnom na to, aby Spojené štáty mohli poskytovať preferenčné zaobchádzanie oprávneným výrobkom s pôvodom v Nepále do 31. decembra 2025.
            
            
               Spojené štáty žiadajú o výnimku zo svojich povinností vyplývajúcich z článku I ods. 1 a článku XIII ods. 1 a 2 dohody GATT 1994 v rozsahu potrebnom na to, aby mohli poskytovať preferenčné sadzobné zaobchádzanie a preferenčnú správu kvantitatívnych obmedzení na určité výrobky s pôvodom v Nepále, ktoré spĺňajú osobitné kritériá oprávnenosti.
            
            
               Podľa Spojených štátov sa tieto preferencie poskytujú, aby Nepálu pomohli pri jeho obnove po ničivom zemetrasení a následných otrasoch z apríla 2015. Spojené štáty vysvetľujú, že toto opatrenie vychádza z existujúceho rámca programov určených na podporu hospodárskeho rozvoja Nepálu a bude dopĺňať úsilie o podporu rastu a rozvoja v Nepále.
            
            
               Pre Európsku úniu nepredstavuje nová žiadosť USA o výnimku žiadny ekonomický problém, pretože sa nepredpokladá, že by preferenčné zaobchádzanie malo nepriaznivý vplyv na obchod EÚ so zvýhodnenou krajinou.
            
            
               Vzhľadom na uvedené skutočnosti by sa Európska únia mala pripojiť k vznikajúcemu konsenzu v prospech žiadosti o výnimku v Generálnej rade WTO.
            
            
               2016/0294 (NLE)
            
            
               Návrh
            
            
               ROZHODNUTIE RADY,
            
            
               ktorým sa stanovuje pozícia, ktorá sa má v mene Európskej únie zaujať v Generálnej rade Svetovej obchodnej organizácie, pokiaľ ide o žiadosť Spojených štátov o výnimku WTO, ktorá má Spojeným štátom umožniť poskytovať preferenčné zaobchádzanie oprávneným výrobkom s pôvodom v Nepále
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)V článku IX ods. 3 a 4 Dohody z Marrákeša o založení Svetovej obchodnej organizácie (ďalej len „Dohoda o založení WTO“) sa stanovujú postupy udeľovania výnimky z povinnosti uloženej členskej krajine WTO na základe Dohody o založení WTO alebo niektorej z mnohostranných obchodných dohôd.
            
            
               (2)Podľa článku IX ods. 3 Dohody o založení WTO Spojené štáty americké predložili žiadosť o výnimku zo svojich povinností vyplývajúcich z článku I ods. 1 a článku XIII ods. 1 a 2 Všeobecnej dohody o clách a obchode 1994 v rozsahu potrebnom na to, aby Spojené štáty mohli poskytovať preferenčné zaobchádzanie oprávneným výrobkom s pôvodom v Nepále dovezeným na colné územie Spojených štátov, a to na obdobie do 31. decembra 2025.
            
            
               (3)Vyhovenie žiadosti Spojených štátov o výnimku WTO by nemalo mať nepriaznivý vplyv ani na hospodárstvo Európskej únie, ani na obchodné vzťahy s krajinou zvýhodnenou výnimkou.
            
         
         
            
               (4)Je preto vhodné stanoviť pozíciu, ktorá sa má zaujať v mene Európskej únie v Generálnej rade WTO na podporu žiadosti Spojených štátov o výnimku,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má zaujať v mene Európskej únie v Generálnej rade Svetovej obchodnej organizácie, je podporiť žiadosť Spojených štátov o výnimku z ich povinností vyplývajúcich z článku I ods. 1 a článku XIII ods. 1 a 2 Všeobecnej dohody o clách a obchode 1994 do 31. decembra 2025 v súlade s podmienkami žiadosti Spojených štátov o výnimku.
            
            
               Túto pozíciu vyjadrí Komisia.
            
            
               Článok 2
            
            
               Toto rozhodnutie nadobúda účinnosť dňom jeho prijatia.
            
            
               V Bruseli
            
            
               
                     Za Radu
               
               
                     predseda